V. Veteška, podpredseda NR SR: (2005-05-12):
Sá. Albert, poslanec: Vážený pán predsedajúci, vážené poslankyne, vážení poslanci, každá zmena je nepríjemná a nepohodlná, pretože odbúrava zaužívané stereotypy. Pokiaľ sa zmeny týkajú iných, tak s tým problémy nemáme. Problém vzniká až vtedy, keď zmena zasiahne nás samotných. Tak ako to bolo v prípade zdravotníckej alebo dôchodkovej reformy, a tak ako to je aj teraz v prípade školskej reformy. Aj preto reagujeme tak podráždene. Každý z nás vie, že zmena je potrebná.  Potvrdzuje to aj opozícia. Susedné štáty reformu školstva už majú za sebou. V Českej republike na čele pracovnej skupiny, ktorá pracovala na reforme verejného školstva, stál slovenský odborník, bývalý hlavný školský inšpektor. Aj my sme sa rozhodli pre tento krok. „Deklarovali“ sme ho dokonca vo vládnom programe a minister sa rozhodol tento program realizovať a to napriek tomu, že vedel, do čoho ide. Vedel, že s týmto krokom nezíska sympatie akademickej obce ani študentov. Jeho predchodcovia sa na tento krok ani neodvážili. Búrku nevôle vyvolala najmä spoplatnenie štúdia na vysokých školách. Samozrejme, je to citlivá otázka, preto vyžaduje aj veľmi citlivý prístup. Treba si však uvedomiť, že v celej Európe sa financovanie vysokého školstva zabezpečuje z viacerých zdrojov. Vo väčšine štátov iba 75 % peňazí pochádza zo štátneho rozpočtu. 25 % sa zabezpečuje z iných zdrojov. U nás je tento pomer 95 % ku 5 % a to žiadny štátny rozpočet neunesie, ani slovenský. Musíme preto hľadať a nájsť ďalšie zdroje na financovanie vysokého školstva. Jednou z možností je aj spoplatnenie štúdia. Netvrdím, že je to najlepšie riešenie, ale riešením to je. Najmä keď sa vybuduje potrebná sociálna sieť, štipendiá, pôžičky, granty. V prípade maturitných skúšok, čo sa uvádza ako ďalší alebo hlavný dôvod na odvolaní ministra, je situácia obdobná. Väčšina z nás súhlasí s tým, že je potrebné inovovať maturitné skúšky, pretože celá Európa smeruje k dvojúrovňovým učebným osnovám a k dvojstupňovým maturitným skúškam. Samozrejme, o postupnosti reformy možno polemizovať. Možno inovácia maturitných skúšok mala byť zapracovaná do nového zákona o regionálnom školstve. Mala byť spustená až po prijatí spomínaného zákona Národnou radou. Problém možno bol v načasovaní tohto kroku a s jeho technickou realizáciou. Ale to vôbec neznamená, že reforma nemusí byť realizovaná. Problémy s maturitnými skúškami sme mali aj v minulosti. Boli roky, keď deň pred skúškami sa predávali otázky, respektíve úlohy na písomné maturitné skúšky. Bol to nedávno problém v Českej republike a dnes je to problém v Maďarskej republike. Včera večer vystúpil predseda rektorskej konferencie a v médiách vyhlásil, že vyše 30 000 žiakov bude musieť zopakovať maturitné skúšky z matematiky. Áno, v Maďarsku, samozrejme. Čiže nie je to ojedinelý jav, a preto nemôže byť ani dôvodom na odvolanie ministra. Vážené poslankyne, vážení poslanci, úlohou ministra školstva je dokončiť reformu regionálneho školstva aj reformu vysokého školstva. Dajme mu šancu a podporme jeho reformné kroky. Klub Strany maďarskej koalície jednoznačne podporuje naplnenie vládneho programu a podporuje aj zotrvanie pána ministra Fronca vo funkcii a preto nebudeme hlasovať za jeho odvolanie. Ďakujem. (Potlesk.)